**Templomunkba minden évben – hála Istennek – egyre több szülő hozza el újszülött gyermekét, hogy kérje számára a szent keresztséget. Többnyire egy rövidebb (2-3 találkozásból álló) felkészülési út vezet el odáig, amíg a gyermeket a templomban, az egyházközösség jelenlétében megkereszteljük.**

Természetesen a keresztelés előtt sok-sok fontos témát érdemes megbeszélni. Pl. Milyen kihívásokat hoz maga után az édesanya számára, amikor neki „anyja lányából gyermeke anyjává kell formálódnia”. De szó esik a házassági kapcsolat kihívásairól a megváltozott, új élethelyzetben. Beszélünk arról is, hogy hogyan változnak át a feleség-férj szerepek, amikor gyermek megérkezik a családba. Persze szó esik sok önismereti kérdésről is, de elmaradhatatlan része ennek a közös útnak katolikus egyházunk hitének és a keresztelés szertartásának megismerése. …vagyis az, ami a templomban történik. A gyönyörű keresztelési szertartás – amely a kereszténység első évszázadaiban Krisztus feltámadásának ünnepén, húsvét éjszakáján történt – most is nagyon szép gesztusokkal várja a kis teremtményt: Először is: amikor a vízzel leöntjük a fejét, megmossuk a testét; ezután szentelt illatos olajjal vagyis a szent krizmával kenjük meg a homlokát, majd hófehér ruhába öltöztetjük, amely a megtisztult test és lélek tisztaságának állapotát jelzi. Végül égő gyertyát adunk a szüleinek és ez az ünnepi szertartás bevonja a megkeresztelt gyermeket a fény országába, amely a feltámadt Krisztus fényéből árad minden megkeresztelt emberre. A keresztség a megkeresztelt részéről tudatos döntést kíván Krisztus és a hívők közössége mellett. A csecsemők megkeresztelésénél a szülők teszik meg gyermekük helyett a hitnek ezt a kinyilvánítását. A keresztség olyan életjele katolikus egyházunknak, amely eltörölhetetlen jellel Krisztushoz kapcsolja a gyermeket. Elhangzik felette is Isten hangja: „Te vagy az én szeretett gyermekem, benned gyönyörködöm.” A keresztségben a család is átélheti, hogy Isten átkarolja őt szeretetével. A keresztég kaput nyit a megkeresztelt számára az egyházba, vagyis a helyi keresztény közösségbe. Akik tagjai vagyunk ennek a közösségnek, jó érezni, hogy élet van bennünk, jó érezni, hogy gyarapszunk, és csatlakoznak hozzánk új tagok. Számunkra a keresztség nem egy elvont hagyományhoz való ragaszkodást jelent, hanem az élő Krisztusra való rátalálást, hozzá való ragaszkodást és egy megtartó közösséghez való odatartozást, amelynek középpontjában Ő van. Éppen ezért számunkra a keresztség, az istentisztelet és a közösség egymástól elválaszthatatlanok. Ezért történik a keresztelés a mi plébániánkon a közösség jelenlétében a vasárnapi szentmisében. Szeretettel várjuk a kedves családokat, hogy csatlakozzanak plébániai közösségünkhöz!